સીબીએસઈએ કહ્યું છે કે, પરીક્ષાની તારીખની જાહેરાત એક સપ્તાહમાં કરી દેવામાં આવશે. આ વર્ષે પાંચમી માર્ચથી કેન્દ્રીય માધ્યમિક શિક્ષણ બોર્ડની ૧૦ અને ૧૨મી પરીક્ષા શરૂ થઇ હતી. આ પરીક્ષામાં દેશભરમાંથી ૨૮ લાખ ૨૪ હજાર ૭૩૪ વિદ્યાર્થી બેઠા હતા. સીબીએસઈના કહેવા મુજબ આ વર્ષે ૧૦માની પરીક્ષામાં ૧૬ લાખ ૩૮ હજાર ૪૨૮ વિદ્યાર્થીઓ બેઠા હતા જ્યારે ૧૨ની પરીક્ષામાં ૧૧ લાખ ૮૬ હજાર ૩૦૬ વિદ્યાર્થીઓ નોંધાયા હતા. બોર્ડ દ્વારા ચોક્કસ પરીક્ષાના આયોજનમાં થયેલી ગેરરીતિને લઇને નોંધ લેવામાં આવી છે. પરીક્ષાને સંતુલિત રાખવાના હેતુસર અને કોઇ વિદ્યાર્થીઓને અન્યાય ન થાય તે હેતુસર બોર્ડે ફરી પરીક્ષા લેવાનો નિર્ણય કર્યો છે. સીબીએસઈ બોર્ડ તરફથી આજે આ અંગેની વિગતો જાર કરવામાં આવી હતી. બીજી બાજુ કેટલાક શિક્ષકો, માતા-પિતા અને વિદ્યાર્થીઓ ફરી પરીક્ષા લેવાની માંગ કરીને દિલ્હી હાઈકોર્ટમાં રજૂઆતના મૂડમાં દેખાઈ રહ્યા હતા. લીકના મામલામાં સ્વતંત્ર તપાસની માંગ પણ કરવામાં આવી હતી. વાલીઓ અને વિદ્યાર્થીઓએ દાવો કર્યો હતો કે, ધોરણ ૧૦માં સોશિયલ સ્ટડી અને ધોરણ ૧૨માં બાયોલોજીની પરીક્ષામાં પણ પેપર લીક થઇ ગયા હતા. સીબીએસઈ દ્વારા હજુ સુધી દિલ્હી ક્ષેત્ર અને ઓલ ઇન્ડિયા માટે આ પરીક્ષા યોજાશે કે કેમ તે અંગે હજુ માહિતી આપી નથી. બોર્ડની પરીક્ષામાં પેપરો લીક થવાના બનાવ પ્રથમ વખત બની રહ્યા નથી. વર્ષ ૨૦૦૬માં પોલીસે બિઝનેસસ્ટડીના સીબીએસઈના પ્રશ્નપત્રને લીક કરવાના કૌભાંડનો પર્દાફાશ કર્યો હતો. વર્ષ ૨૦૧૧માં ત્રણની ધરપકડ કરવામાં આવી હતી. સીબીએસઈની પરીક્ષામાં પ્રશ્નપત્ર લીક કરવાના મામલામાં સરકારી સિનિયર સેકન્ડરી સ્કૂલ લાપાતીના પ્રિન્સિપલની ધરપકડ કરવામાં આવી હતી. આ ઉપરાંત અન્ય કેટલાક મામલાઓ પણ સપાટી ઉપર આવી ચુક્યા છે.